PMIndiaData/PMIndiaSum huggingface dataset:
ઓએનજીસી તથા ઓઆઈએલની સીમાંત તેલ ક્ષેત્ર નીતિ

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રિમંડળે 2 સપ્ટેમ્બર, 2015ના રોજ રાષ્ટ્રીય તેલ કંપનીઓ, તેલ તથા પ્રાકૃતિક ગેસ નિગમ લિમિટેડ (ઓએનજીસી) તથા ઓઈલ ઈન્ડિયા લિમિટેડ દ્વારા તૈયાર હાઈડ્રોકાર્બન શોધોના વિકાસ હેતુ સીમાંત ક્ષેત્ર નીતિ (એમએફપી) માટે સ્વીકૃતિ આપી છે. કેટલાક વર્ષો માટે છૂટા છવાયા સ્થાનો, ભંડારોના નાના કદ, વિકાસ માટે થતો વધારે ખર્ચ, તકનીકી અવરોધ તથા રાજકોષીય વ્યવસ્થા વગેરે વિભિન્ન કારણોના લીધે આ શોધોને મુદ્રીકૃત કરી શકાઈ નહોતી. નવી નીતિ અંતર્ગત ઓએનજીસી તથા ઓઆઈએલ હેઠળ 69 તેલ ક્ષેત્ર આવે છે, પરંતુ ક્યારેય તેનો ઉપયોગ કરાયો નથી. તેને હવે પ્રતિસ્પર્ધાત્મક બોલી માટે ખુલ્લા મુકાશે. આ નીતિ અંતર્ગત ખાણ કંપનીઓ આ તેલ ક્ષેત્રના ઉપયોગ માટે બોલી લગાવી શકશે. આ તેલ ક્ષેત્રોનો પહેલા વિકાસ કરાયો નહોતો કેમ કે, તેમને સિમાંત ક્ષેત્રા રૂપમાં જોવાતા હતા. જેથી તેમને ઓછી પ્રાથમિકતા અપાતી હતી. નીતિમાં ઉચિત પરિવર્તનો સાથે એ અપેક્ષા રાખવામાં આવી રહી છે કે આ ક્ષેત્રોને ઉત્પાદન અંતર્ગત લાવી શકાય છે. ‘લઘુત્તમ સરકાર, મહત્તમ શાસન’ના સિદ્ધાંત અનુરૂપ પ્રસ્તાવિત અનુબંધોની સંરચનામાં મહત્વપૂર્ણ પરિવર્તન કરાયા છે. પહેલાના અનુબંધ લાભ ભાગીદારીના સિદ્ધાંત પર આધારીત હતા. આ કાર્યપ્રણાલિ અંતર્ગત સરકારે ખાનગી ભાગીદારોના ખર્ચ વિવરણોને જોવું આવશ્યક થઈ ગયું હતું. જેના કારણે ખૂબ વિલંબ તથા વિવાદ ઉભા થયા હતા. નવી વ્યવસ્થા અંતર્ગત સરકારનો ખર્ચ સાથે સંબંધ નહીં રહે અને તેને તેલ, ગેસ વગેરેના વેચાણથી કુલ રાજસ્વનો એક હિસ્સો પ્રાપ્ત થશે. બીજા પરિવર્તનમાં સફળ બોલી લગાવનારાઓને આપેલા લાયસન્સ અંતર્ગત ક્ષેત્રમાં પ્રાપ્ત થનારા બધા હાઈડ્રોકાર્બન સામેલ હશે. આ પહેલા લાયસન્સ માત્ર એક વસ્તુ (જેમ કે તેલ) સુધી સિમિત હતા તથા કોઈ અન્ય હાઈડ્રોકાર્બન ઉદાહરણ તરીકે, ગેસની શોધ તથા તેના વપરાશની અવસ્થામાં અલગ લાયસન્સની જરૂરીયાત પડતી હતી. આ સિમાંત ક્ષેત્રોની નવી નીતિ અંતર્ગત સફળ બોલી લગાવનારને પ્રશાસિત કિંમતની અપેક્ષા ગેસના પ્રવર્તમાન બજાર મૂલ્ય પર વેચવાની અનૂમતિ પણ છે. આ નિર્ણયથી રોકાણની સાથો સાથ ઉચ્ચ ઘરેલુ તેલ તથા ગેસ ઉત્પાદનને પણ પ્રોત્સાહિત કરાશે તેવી આશા છે.
પ્રધાનમંત્રીએ મૌલાના અબ્દુલ કલામ આઝાદને તેમની જન્મ જયંતીએ શ્રધ્ધાંજલિ આપી

પ્રધાનમંત્રી શ્રી નરેન્દ્ર મોદીએ મૌલાના અબ્દુલ કલામ આઝાદને તેમની જન્મ જયંતીએ શ્રધ્ધાંજલિ આપી હતી. પ્રધાનમંત્રીએ કહ્યું કે, મૌલાના અબ્દુલ કલામ આઝાદને તેમની જન્મ જયંતીએ શ્રધ્ધાંજલિ. આપણે તેમની આઝાદીના સંઘર્ષમાં અને રાષ્ટ્રના ઘડતરના પ્રયાસોમાં તેમની ભૂમિકાને યાદ કરીશું.
રેલવેમાં ઉત્પાદકતા અને કાર્યક્ષમતા સુધારવા માટે ઇન્ક્રિમેન્ટ તરીકે કેબિનેટે દશેરા/પૂજાના તહેવાર અગાઉ રેલવેના કર્મચારીઓના પગાર માટે પ્રોડક્ટિવિટી લિંક બોનસને મંજૂર કર્યું

પ્રધાનમંત્રી શ્રી નરેન્દ્ર મોદીના અધ્યક્ષપદ હેઠળ મળેલી કેન્દ્રીય કેબિનેટે 2016-17ના નાણાંકીય વર્ષ માટે નોન-ગેઝેટેડ રેલવે કર્મચારીઓ (આરપીએફ/આરપીએસએફ કર્મચારી સિવાય) માટે 78 દિવસના પગાર સમાન પ્રોડક્ટિવિટી લિંક બોનસ (પીએલબી)ને મંજૂરી આપી દીધી હતી. આ નિર્ણયથી દેશના અંદાજે 12.30 લાખ નોન-ગેઝેટેડ રેલવે કર્મચારીઓને લાભ મળશે. આ પેમેન્ટ દશેરા/પૂજાની રજાઓ અગાઉ થઈ જશે જેને કારણે તહેવારની આ મોસમ અગાઉ લાખો પરિવારોમાં આનંદની લાગણી પ્રસરી જશે. પીએલબીના આ પેમેન્ટને એક ઇન્ક્રિમેન્ટ તરીકે જોવાશે અને તેને પરિણામે રેલવેના જંગી સંખ્યાના કર્મચારીઓ પ્રોત્સાહિત થશે અને તેમાંય ખાસ તો એવા કર્મચારીઓને લાભ મળશે જેઓ કાર્યના અમલ અને તેની બજવણી સાથે સંકળાયેલા છે. તેનાથી કર્મચારીઓની ઉત્પાદકતામાં સુધારો થશે અને તેમને સુરક્ષાની ખાતરી મળશે તો સાથે સાથે રેલવેની સેવાનો લાભ લેનારાઓને ઝડપી અને સરળ સેવા પ્રાપ્ત થશે. ભારતીય રેલવે પ્રજાના મહત્તમ કલ્યાણના સિદ્ધાંત સાથે ચલાવવામાં આવે છે અને આ રીતે આ બોનસ પેમેન્ટ રેલવેની કામગીરીમાં જવાબદારી અને કાર્યક્ષમતામાં વધારો કરવામાં મદદરૂપ થશે. રેલવે કર્મચારીઓને 78 દિવસના પીએલબી પેમેન્ટથી અંદાજે 2245.45 કરોડ રૂપિયાનો આર્થિક બોજો આવશે. પીએલબી પેમેન્ટ માટે ભથ્થાની ગણતરી પ્રતિમાસ 7000 રૂપિયા લેખે ગણવામાં આવી છે. આ 78 દિવસના પેમેન્ટ માટે લાયકાત ધરાવતા કર્મચારીને મહત્તમ રકમ પ્રતિમાસ 17,951 રૂપિયાની રહેશે.
પ્રધાનમંત્રીએ સ્વચ્છ ભારત દિવસની ઉજવણી પર સંબોધન કર્યું; સ્વચ્છ ભારત અભિયાનની ત્રીજી વર્ષગાંઠ અને સ્વચ્છતા હી સેવા પખવાડિયાના સમાપનની ઉજવણી થઈ

પ્રધાનમંત્રી શ્રી નરેન્દ્ર મોદીએ આજે સ્વચ્છ ભારત અભિયાનની ત્રીજી વર્ષગાંઠને સ્વચ્છ ભારત દિવસની ઉજવણી કરવાના અને “સ્વચ્છતા હી સેવા” પખવાડિયાના સમાપન પ્રસંગે સંબોધન કર્યું હતું. તેમણે જણાવ્યું હતું કે, બીજી ઓક્ટોબરને મહાત્મા ગાંધી અને લાલબહાદુર શાસ્ત્રીના જન્મદિવસ સ્વરૂપે ઉજવવામાં આવે છે તથા આ પ્રસંગ આપણે સ્વચ્છ ભારતના આપણા લક્ષ્યાંક તરફ કેટલી આગેકૂચ કરી છે તેનું પ્રતિબિંબ છે. તેમણે યાદ કર્યું હતું કે, સ્વચ્છ ભારત અભિયાન ત્રણ વર્ષ અગાઉ ઘણી ટીકાટિપ્પણીઓ વચ્ચે શરૂ થયું હતું. તેમણે કહ્યું હતું કે, મહાત્મા ગાંધીએ દર્શાવેલ માર્ગ ખોટો ન હોઈ શકે એની તેમને ખાતરી છે. તેમણે જણાવ્યું હતું કે, જો મંઝિલ મેળવવા માટે પડકારો હોય, તો પણ કોઈ વ્યક્તિએ તેનો સામનો કરવાથી ગભરાઈ જવાની જરૂર નથી. પ્રધાનમંત્રીએ જણાવ્યું હતું કે, અત્યારે લોકો એક અવાજે સ્વચ્છતા માટેની ઇચ્છા વ્યક્ત કરે છે. તેમણે ભારપૂર્વક જણાવ્યું હતું કે, સ્વચ્છતા નેતૃત્વ અને સરકારોનાં પ્રયાસો મારફતે હાંસલ ન થઈ શકે, પણ સમાજના સહિયારા પ્રયાસો મારફતે જ હાંસલ થઈ શકે છે. પ્રધાનમંત્રીએ ઉમેર્યું હતું કે, જનભાગીદારીની પ્રશંસા કરવી પડશે અને આજે સ્વચ્છતા અભિયાન સામાજિક આંદોલન બની ગયું છે. તેમણે કહ્યું હતું કે, અત્યાર સુધી જે કંઈ હાંસલ થયું છે, એ ભારતનાં સ્વચ્છાગ્રહી લોકોની સિદ્ધિ પણ છે. પ્રધાનમંત્રીએ કહ્યું હતું કે, જો સત્યાગ્રહીઓએ સ્વરાજ હાંસલ કર્યું હતું, તો સ્વચ્છાગ્રહીઓ દ્વારા શ્રેષ્ઠ ભારત હાંસલ થશે. શહેરોના સ્વચ્છતા રેન્કિંગ્સનો ઉલ્લેખ કરીને પ્રધાનમંત્રીએ કહ્યું હતું કે, તેમણે સકારાત્મક, સ્પર્ધાત્મક વાતાવરણ ઊભું કર્યું છે. સ્વચ્છતા માટે વૈચારિક ક્રાંતિની જરૂર છે અને સ્પર્ધા સ્વચ્છતાની વિભાવનાના વિચારોને મંચ પ્રદાન કરે છે તેવું તેમણે કહ્યું હતું. પ્રધાનમંત્રીએ “સ્વચ્છતા હી સેવા” પખવાડિયા દરમિયાન પ્રદાન કરનાર લોકોને અભિનંદન આપ્યા હતા, પણ હજુ ઘણું વધારે કરવાની જરૂર છે હોવાનું જણાવ્યું હતું. પ્રધાનમંત્રીએ રાષ્ટ્રીય નિબંધ, ચિત્રકામ અને ફિલ્મ સ્પર્ધાના વિજેતાઓને એવોર્ડ આપ્યા હતા તથા ડિજિટલ ડિસ્પ્લે ગેલેરીની મુલાકાત પણ લીધી હતી.
પ્રધાનમંત્રીએ ગુડી પડવા પર લોકોને શુભેચ્છા પાઠવી

પ્રધાનમંત્રી શ્રી નરેન્દ્ર મોદીએ ગુડી પડવા પર લોકોને શુભેચ્છા પાઠવી છે. તેમણે દરેક માટે આરોગ્ય અને આનંદની શુભેચ્છા પાઠવી. એક ટ્વીટમાં પ્રધાનમંત્રીએ કહ્યું; "ગુડી પડવાની હાર્દિક શુભકામનાઓ. હું આ વર્ષે તમારા સુખ અને સારા સ્વાસ્થ્યની કામના કરું છું. આવનારા વર્ષમાં તમારી બધી ઈચ્છાઓ પૂર્ણ થાય."
પ્રધાનમંત્રીએ પેરા ટેબલ ટેનિસમાં પ્રતિષ્ઠિત ગોલ્ડ મેડલ જીતવા બદલ ભાવિના પટેલને શુભેચ્છાઓ પાઠવી

પ્રધાનમંત્રી શ્રી નરેન્દ્ર મોદીએ ભાવિના પટેલને બર્મિંગહામ કોમનવેલ્થ ગેમ્સ 2022માં પેરા ટેબલ ટેનિસમાં પ્રતિષ્ઠિત ગોલ્ડ મેડલ જીતવા બદલ શુભેચ્છાઓ પાઠવી છે. પ્રધાનમંત્રીએ કહ્યું; "અદ્ભુત @
પ્રધાનમંત્રીએ થેવર જયંતી પર પસુમ્પોન મુથુરામલિંગમ થેવરના યોગદાનનું સ્મરણ કર્યુ

પ્રધાનમંત્રી શ્રી નરેન્દ્ર મોદીએ થેવર જયંતીના અવસર પર મહાન પસુમ્પોન મુથુરામલિંગમ થેવરના બહુમૂલ્ય યોગદાનને યાદ કર્યુ. પ્રધાનમંત્રીએ એક ટ્વીટમાં કહ્યું; “થેવર જયંતીના ખાસ અવસર પર, હું મહાન પસુમ્પોન મુથુરામલિંગમ થેવરના બહુમૂલ્ય યોગદાનને યાદ કરૂં છું. અત્યંત બહાદુર અને દયાળુ થેવરે પોતાનું જીવન લોકકલ્યાણ અને સામાજિક ન્યાય માટે સમર્પિત કરી દીધું. તેમણે ખેડૂતો અને શ્રમિકોના કલ્યાણ માટે અનેક પ્રયાસો કર્યા.”
મેઈનલેન્ડ (ચેન્નાઈ) અને આંદામાન તથા નિકોબાર ટાપુઓ વચ્ચે દરિયામાં ઓપ્ટીકલ ફાઈબર કેબલ કનેક્ટીવિટીની જોગવાઈને કેબિનેટની મંજૂરી

પ્રધાનમંત્રી શ્રી નરેન્દ્ર મોદીના અધ્યક્ષ સ્થાને મળેલી કેન્દ્ર સરકારની કેબિનેટે મેઈનલેન્ડ (ચેન્નાઈ) અને પોર્ટબ્લેર તથા લિટલ આંદામાન, કાર નિકોબાર, હેવલોક, કામોર્ટા અને ગ્રેટ નિકોબાર સહિત પાંચ અન્ય ટાપુઓ વચ્ચે સીધા સંદેશા-વ્યવહાર માટેના ચોક્કસ હેતુથી દરિયામાં બિછાવાનારા ઓપ્ટીકલ ફાઈબર કેબલ (ઓએફસી) લિંકની જોગવાઈને મંજૂરી આપી છે. આ પ્રોજેક્ટનો અંદાજે ખર્ચ રૂ.1102.38 કરોડ થશે, જેમાં પાંચ વર્ષ માટેના સંચાલન ખર્ચનો સમાવેશ થાય છે. આ પ્રોજેક્ટ ડિસેમ્બર 2018 સુધીમાં પૂર્ણ થવાની સંભાવના છે. આ મંજૂરીને કારણે આંદામાન અને નિકોબાર ટાપુઓને ઈ-ગવર્નન્સના અમલ, એન્ટરપ્રાઈઝીસની સ્થાપના અને ઈ-કોમર્સ સુવિધાઓ માટે યોગ્ય બેન્ડવીથ અને કનેક્ટીવિટી પ્રાપ્ત થશે. આ જોગવાઈથી શૈક્ષણિક સંસ્થાઓને જ્ઞાનના આદાન-પ્રદાન, રોજગારીની તકોની ઉપલબ્ધિ તથા ડિજીટલ ઈન્ડિયાનું વિઝન સાકાર થવામાં પણ સહાય થશે. પશ્ચાદ્દ ભૂમિકા આંદામાન અને નિકોબાર ટાપુઓ ભારત માટે ખૂબ જ વ્યૂહાત્મક મહત્વ ધરાવે છે. તેનું ભૌગોલિક સ્થાન અને આંદામાન તથા નિકોબાર ટાપુઓની હારમાળા પૂર્વના સાગરકાંઠે બંગાળના અખાતની સુરક્ષા માટે ખૂબ જ મહત્વ ધરાવે છે. સલામત, ભરોસાપાત્ર, મજબૂત અને પોસાય તેવી ટેલિકોમ સુવિધાઓ આ ટાપુઓમાં વ્યૂહાત્મક દ્રષ્ટિએ દેશ માટે તથા ટાપુઓ માટે આર્થિક-સામાજિક વિકાસની દ્રષ્ટિએ પણ ખૂબ જ મહત્વ ધરાવે છે. મેઈનલેન્ડ અને આંદામાન અને નિકોબાર ટાપુઓને માત્ર ઉપગ્રહના માધ્યમથી ટેલિકોમ કનેક્ટીવિટી પ્રાપ્ત થાય છે, પરંતુ બેન્ડવીથની ઉપલબ્ધિ 1જીબીપીએલ જેટલી મર્યાદિત છે. સેટેલાઈટ બેન્ડવીથ ખૂબ જ ખર્ચાળ છે અને તેના મર્યાદિત પ્રમાણને કારણે ભવિષ્યની બેન્ડવીથની જરૂરિયાત સંપૂર્ણપણે સંતોષી શકાય તેમ નથી. આ ઉપરાંત ટેકનોલોજી જૂની થઈ જવાનો પણ ડર રહે છે. કોઈ તાકીદની પરિસ્થિતિ ઊભી થાય તો વૈકલ્પિક માધ્યમ પણ ઉપલબ્ધ નથી. બેન્ડવીથ અને ટેલિકોમ કનેક્ટીવિટીનો અભાવ આ ટાપુઓના આર્થિક-સામાજિક વિકાસને અવરોધરૂપ છે. આથી દરિયાની અંદર મેઈનલેન્ડ ઈન્ડિયા અને આંદામાન-નિકોબાર ટાપુઓ વચ્ચે ઓએફસી કનેક્ટીવિટી ભવિષ્યની બેન્ડવીથની જરૂરિયાત માટેનો એકમાત્ર વિકલ્પ બની રહે છે.
પ્રધાનમંત્રીએ  ભૂતપૂર્વ પ્રધાનમંત્રી ચંદ્રશેખરજીને તેમની જન્મજયંતી પર શ્રદ્ધાંજલિ અર્પણ કરી

પ્રધાનમંત્રી શ્રી નરેન્દ્ર મોદીએ ભારતના પૂર્વ પ્રધાનમંત્રી ચંદ્રશેખરજીને તેમની જન્મજયંતી પર શ્રદ્ધાંજલિ આપી છે. શ્રી મોદીએ કહ્યું છે કે ચંદ્રશેખરજી એક ઉમદા વ્યક્તિત્વ હતા જેમની લોકતાંત્રિક મૂલ્યો પ્રત્યેની પ્રતિબદ્ધતા અને ગરીબી દૂર કરવાના પ્રયાસો માટે વ્યાપકપણે પ્રશંસા કરવામાં આવી હતી. પ્રધાનમંત્રીએ ટ્વીટ કર્યું; "ચંદ્રશેખરજી એક જબરજસ્ત વ્યક્તિત્વ હતા જેમની લોકશાહી મૂલ્યો પ્રત્યેની તેમની પ્રતિબદ્ધતા અને ગરીબી દૂર કરવાના પ્રયાસો માટે વ્યાપકપણે પ્રશંસા થઈ હતી. તેમણે હંમેશા દલિત અને હાંસિયામાં ધકેલાઈ ગયેલા લોકોના કલ્યાણ માટે કામ કર્યું હતું. તેમની જન્મજયંતી પર તેમને શ્રદ્ધાંજલિ."
પ્રધાનમંત્રીએ શ્યામજી કૃષ્ણ વર્માને તેમની જયંતી પર શ્રદ્ધાંજલિ અર્પી

પ્રધાનમંત્રી શ્રી નરેન્દ્ર મોદીએ શ્યામજી કૃષ્ણ વર્માને તેમની જયંતી પર શ્રદ્ધાંજલિ આપી છે. પ્રધાનમંત્રીએ તેમનું ભાષણ પણ શેર કર્યું જેમાં તેમણે શ્યામજી કૃષ્ણ વર્માની મહાનતા વિશે વાત કરી છે. પ્રધાનમંત્રીએ ટ્વીટ કર્યું; "બહાદુર શ્યામજી કૃષ્ણ વર્માને તેમની જયંતી પર શ્રદ્ધાંજલિ. મા ભારતીના આ નીડર પુત્રએ ભારતને આઝાદ કરવા અને આપણા લોકોમાં ગૌરવની ભાવનાને આગળ વધારવા માટે પોતાનું જીવન સમર્પિત કર્યું. મારું એક ભાષણ શેર કરી રહ્યો છું જેમાં મેં તેમની મહાનતા વિશે વાત કરી છે."
નર્મદા ઉદ્દગમ સ્થળે પ્રધાનમંત્રીએ પ્રાર્થના કરી, અમરકંટક ખાતે નમામી નર્મદે- નર્મદા સેવા યાત્રાના સમાપન પ્રસંગે જનમેદનીને પ્રધાનમંત્રીએ સંબોધન કર્યું.

પ્રધાનમંત્રી શ્રી નરેન્દ્ર મોદીએ આજે નર્મદા ઉદ્દગમ સ્થળ એટલે કે જ્યાંથી નર્મદા નદીનો પ્રારંભ થાય છે તે સ્થળે આવેલા મંદિરમાં પૂજા કરી હતી અને મધ્ય પ્રદેશમાં અમરકંટક ખાતે ‘નમામી નર્મદે- નર્મદા સેવા યાત્રા’ના સમાપન પ્રસંગે એક મોટા સમુદાયને સંબોધન પણ કર્યું હતું. આ પ્રસંગે બોલતા સ્વામી અવધેશાનંદજીએ પ્રધાનમંત્રીને ‘વિકાસ અવતાર’ તરીકે ઓળખાવીને જણાવ્યું હતું કે પ્રધાનમંત્રીએ જળ સંરક્ષણની કામગીરી અંગે લોકોમાં અપાર જાહેર જાગૃતિ પેદા કરી છે. એકત્ર થયેલા સમુદાયને સંબોધન કરતા મધ્ય પ્રદેશના મુખ્યમંત્રી શ્રી શિવરાજ સિંહ ચૌહાણે જણાવ્યું હતું કે લોકોના સહયોગથી નર્મદા નદીને વિશ્વની સૌથી સ્વચ્છ નદી બનાવાશે. તેમણે કહ્યું કે નર્મદા નદીને કાંઠે આવેલા મધ્ય પ્રદેશના તમામ 18 શહેરોમાં જળ શુધ્ધિકરણ પ્લાન્ટની સ્થાપના કરવામાં આવશે. તેમણે વધુમાં ઉમેર્યું હતું કે આ ઝૂંબેશનો આટલાથી અંત આવશે નહીં, પણ ઝૂંબેશને અન્ય નદીઓ માટે પણ વિસ્તારવામાં આવશે. તેમણે પ્રધાનમંત્રીના નેતૃત્વમાં વિશ્વાસ વ્યક્ત કરતા જણાવ્યું હતું કે ભારત વિશ્વગુરૂ બનશે. કેન્દ્રમાં સરકારની સ્થાપનાને 3 વર્ષ પૂરા થવા પ્રસંગે તેમણે પ્રધાનમંત્રીને અભિનંદન પાઠવ્યા હતા. પ્રધાનમંત્રીએ નર્મદા નદી માટેના મિશન વર્ક આયોજન- નર્મદા પ્રવાહનું પ્રકાશન કર્યું હતું. એકત્ર થયેલા લોકોને સંબોધન કરતા પ્રધાનમંત્રીએ જણાવ્યું હતું કે હું નર્મદા સેવા યાત્રાના પ્રવાસીઓ સમક્ષ શિર નમાવું છું અને આશા રાખું છું કે તેમના પ્રયાસોના ગરીબમાં ગરીબ માણસોની સેવા માટે સારા પરિણામો મળશે. નર્મદા નદી સદીઓથી જીવન રેખા બની રહી છે તેનો ઉલ્લેખ કરતા પ્રધાનમંત્રીએ જણાવ્યું હતું કે તાજેતરના સમયમાં નર્મદા નદીનો ખૂબ ખરાબ રીતે દૂરુપયોગ થયો છે અને આ કારણે જે નર્મદા સેવા યાત્રા કાઢવાની જરૂર ઊભી થઈ છે. તેમણે વધુમાં જણાવ્યું હતું કે આપણે જો આપણી નદીઓની સુરક્ષા અને સંવર્ધન નહીં કરી શકીએ તો માનવજાતે નુકશાન સહન કરવું પડશે. પ્રધાનમંત્રીએ જણાવ્યું હતું કે લગભગ 150 દિવસ ચાલેલી નર્મદા સેવા યાત્રા એક અદ્દભૂત પ્રસંગ છે અને વૈશ્વિક ધોરણોની વાત કરીએ તો નર્મદા યોજના બરફમાંથી નહીં, પણ વૃક્ષોમાં થઈને નિકળે છે. પ્રધાનમંત્રીએ જણાવ્યું હતું કે મધ્ય પ્રદેશની સરકારે મોટા પાયે વૃક્ષારોપણનો કાર્યક્રમ હાથ ધર્યો છે, જે માનવજાત માટે મોટી સેવારૂપ ગણાશે. ગુજરાત અને મહારાષ્ટ્રના લોકો અને ખેડૂતો કે જેમને નર્મદા નદીનો લાભ મળ્યો છે તેમનો ઉલ્લેખ કરતા પ્રધાનમંત્રીએ મધ્ય પ્રદેશ સરકાર અને લોકોનો નર્મદા સેવા યાત્રા બદલ આભાર માન્યો હતો. પ્રધાનમંત્રીએ મધ્ય પ્રદેશ સરકારે સ્વચ્છ ભારત મિશનમાં જે કામગીરી બજાવી તેની પ્રશંસા કરતા જણાવ્યું હતું કે ટોચના 100 શહેરોની યાદીમાં મધ્ય પ્રદેશના 22 શહેરોનો સમાવેશ થયો છે. પ્રધાનમંત્રીએ રાજ્ય સરકારે રજૂ કરેલા નર્મદા સેવા મિશનના દસ્તાવેજને ભવિષ્યલક્ષી ગણાવીને કુદરતી સ્ત્રોતની સુરક્ષા માટેના યોગ્ય વિઝન સમાન ગણાવ્યો હતો. પ્રધાનમંત્રીએ જણાવ્યું હતું કે કેન્દ્ર સરકારે ખેડૂતોની આવક બમણી કરવાનો નિર્ધાર કર્યો છે અને મધ્ય પ્રદેશ સરકારે આ દિશામાં સુંદર વિઝન ડોક્યુમેન્ટ તૈયાર કર્યો છે. તેમણે લોકોને વર્ષ 2022માં જ્યારે સ્વતંત્રતાની 75મી વર્ષગાંઠ ઉજવાય ત્યાં સુધીમાં હકારાત્મક પ્રદાન કરવા માટે અનુરોધ કર્યો હતો. પ્રધાનમંત્રીએ તેમની પ્રશંસા અને વખાણ કરવા બદલ સ્વામી અવધેશાનંદજીનો આભાર માન્યો હતો. સમાપનમાં પ્રધાનમંત્રીએ લોકોને યાત્રા પૂરી થઈ છે, પરંતુ યજ્ઞની હવે શરૂઆત થઈ છે તેવો ઉલ્લેખ કરીને નર્મદા નદી માટે ત્યાગ અને પ્રદાન કરવા માટે સજ્જ રહેવા જણાવ્યું હતું.
પ્રધાનમંત્રી શ્રી નરેન્દ્ર મોદી અને  રોમાનિયાના પ્રધાનમંત્રી મહામહિમ શ્રી નિકોલે-આયોનેલ સિઉકા  વચ્ચે ફોન પર વાતચીત થઈ

પ્રધાનમંત્રી શ્રી નરેન્દ્ર મોદીએ આજે રોમાનિયાના પ્રધાનમંત્રી મહામહિમ શ્રી નિકોલે-આયોનેલ સિઉકા સાથે ફોન પર વાત કરી. પ્રધાનમંત્રીએ છેલ્લા કેટલાક દિવસોમાં યુક્રેનમાંથી ભારતીય નાગરિકોને બહાર લાવવામાં રોમાનિયા દ્વારા આપવામાં આવેલી સહાય માટે મહામહિમ શ્રી નિકોલે-આયોનેલ સિયુકાનો આભાર માન્યો હતો. તેમણે ખાસ કરીને ભારતીય નાગરિકોને વિઝા વિના રોમાનિયામાં પ્રવેશવાની મંજૂરી આપવા અને ભારતમાંથી વિશેષ સ્થળાંતર ફ્લાઇટને પરવાનગી આપવા બદલ રોમાનિયાના સહયોગની પ્રશંસા કરી. પ્રધાનમંત્રીએ સ્થાનિક અધિકારીઓ સાથે સંકલન કરીને આગામી થોડા દિવસોમાં ભારતીય નાગરિકોના સ્થળાંતરના પ્રયાસો પર દેખરેખ રાખવા માટે નાગરિક ઉડ્ડયન મંત્રી શ્રી જ્યોતિરાદિત્ય એમ. સિંધિયાને તેમના ખાસ દૂત તરીકે તહેનાત કરવા વિશે પણ શ્રી સિયુકાને જાણ કરી હતી. પ્રધાનમંત્રીએ યુક્રેનમાં ચાલી રહેલી હિંસા અને માનવીય કટોકટી અંગે પણ પોતાની વ્યથા વ્યક્ત કરી હતી અને દુશ્મનાવટ બંધ કરવા અને વાતચીતમાં પરત ફરવા માટે ભારતની સતત અપીલનો પુનરોચ્ચાર કર્યો હતો. પ્રધાનમંત્રી શ્રી મોદીએ રાષ્ટ્રોની સાર્વભૌમત્વ અને પ્રાદેશિક અખંડિતતાનું સન્માન કરવાના મહત્વ પર પણ ભાર મૂક્યો હતો.
મંત્રીમંડળે સ્ટેટ બેંક ઓફ ઇન્ડિયાની પેટામાલિકીની બેંકોના વિલિનીકરણને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં આયોજિત મંત્રીમંડળની બેઠકમાં સ્ટેટ બેંક ઓફ ઇન્ડિયા દ્વારા તેની સંપૂર્ણ પેટામાલિકીની બેંકો સ્ટેટ બેંક ઓફ બિકાનેર એન્ડ જયપુર, સ્ટેટ બેંક ઓફ હૈદરાબાદ, સ્ટેટ બેંક મૈસૂર, સ્ટેટ બેંક ઓફ પટિયાલા અને સ્ટેટ બેંક ઓફ ત્રાવણકોરના વિલિનીકરણને મંજૂરી આપી છે. મંત્રીમંડળે સ્ટેટ બેંક ઓફ ઇન્ડિયા (પેટામાલિકીની બેંકો) કાયદો, 1959 અને સ્ટેટ બેંક ઓફ હૈદરાબાદ કાયદો, 1956ના રદ કરવા સંસદમાં ખરડો રજૂ કરવાની દરખાસ્તને પણ મંજૂરી આપી હતી. આ વિલિનકરણથી સંવર્ધિત કાર્યકારી કાર્યદક્ષતા અને ફંડના ખર્ચમાં ઘટાડા મારફતે પ્રથમ વર્ષમાં રૂ. 1,000 કરોડથી વધારેની રિકરિંગ બચત ઊભી થશે તેવી શક્યતા છે. પેટા માલિકીની બેંકોના હાલની બેંકોને એસબીઆઈના વૈશ્વિક નેટવર્કની સુલભતાનો લાભ મળશે. આ વિલિનીકરણ છ અલગ બેંકો પર અલગઅલગ નજર રાખવાને બદલે સતત નિરીક્ષણ અને રોકડ પ્રવાહ પર નિયંત્રણ મારફતે ઊંચા મૂલલ્યના ધિરાણના શ્રેષ્ઠ વ્યવસ્થાપન તરફ દોરી જશે. સ્ટેટ બેંક ઓફ ઇન્ડિયા કાયદો, 1955ની કલમ 35 હેઠળ આ વિલિનીકરણ મજબૂત મર્જ કંપનીની રચનામાં પરિણમશે. તેનાથી પેટામાલિકીની બેંકો દ્વારા કોઈ પણ ભૂગોળ કેન્દ્રીત જોખમોની અસરને લઘુતમ કરશે. તેનાથી કાર્યકારી કાર્યદક્ષતા અને કામગીરીમાં વધારો થશે. તેનાથી જોખમના વ્યવસ્થાપનમાં અને એકીકૃત ટ્રેઝરી કામગીરીમાં પણ વધારો થશે. સ્ટેટ બેંકની પેટા માલિકીની બેંકોનું વિલિનીકરણ સરકારી બેંકોના સંગઠન મારફતે બેંકિંગ ક્ષેત્રને મજબૂત કરવાની દિશામાં મહત્વપૂર્ણ પગલું છે. તે સરકારની ઇન્દ્રધનુષ કાર્યયોજનાને અનુસરે છે તથા તે બેંકિંગ ક્ષેત્રને મજબૂત કરશે તથા કાર્યદક્ષતા અને નફાકારકતામાં વધારો કરશે તેવી અપેક્ષા છે.
કેન્દ્રીય મંત્રીમંડળે નેશનલ એપ્રેન્ટિસશીપ પ્રમોશન સ્કીમને લીલી ઝંડી આપી

પ્રધાનમંત્રી શ્રી નરેન્દ્ર મોદીના અધ્યક્ષસ્થાને કેન્દ્રીય મંત્રીમંડળે નેશનલ એપ્રેન્ટિસશીપ પ્રમોશન સ્કીમને મંજૂરી આપી છે. આ સ્કીમ હેઠળ વર્ષ 2019-20 સુધીમાં રૂ. 10,000 કરોડના ખર્ચે 50 લાખ એપ્રેન્ટિસને તાલીમ આપવામાં આવશે. સ્કીમ કૌશલ્ય વિકાસ અને ઉદ્યોગસાહસિકતા મંત્રાલય (એમએસડીઈ) હેઠળ ડાયરેક્ટર જનરલ ઑફ ટ્રેનિંગ (ડીજીટી) દ્વારા અમલી બનશે. તેમાં એપ્રેન્ટિસોને નોકરીએ રાખવા બદલ નોકરીદાતાઓને પ્રોત્સાહન આપવાની જોગવાઈ છે. એપ્રેન્ટિસને ચૂકવવાના કુલ સ્ટાઈપેન્ડના 25 ટકા રકમ નોકરીદાતાઓને આપવાનો ભારત સરકારે આદેશ આપ્યો છે. એપ્રેન્ટિસોને નોકરીએ રાખવા માટે નોકરીદાતાઓને નાણાંકીય પ્રોત્સાહન આપવાની યોજના દેશમાં સૌપ્રથમવાર ઘડાઈ છે. ઉપરાંત, યોજના હેઠળ મૂળભૂત તાલીમને પણ ટેકો મળે છે, જે એપ્રેન્ટિસશીપની તાલીમ માટે આવશ્યક ઘટક છે. મૂળભૂત તાલીમ આપવા માટેના કુલ ખર્ચની 50 ટકા રકમ ભારત સરકાર આપશે. આ યોજનાને પગલે દેશમાં એપ્રેન્ટિસશીપની સમગ્ર ઈકોસિસ્ટમ માટે ઉદ્દીપક બની રહેશે અને તમામ હિસ્સેદારોને લાભદાયક નીવડશે. તે દેશમાં કૌશલ્ય સર્જન કરતું સૌથી શક્તિશાળી સાધન બનશે તેવી ધારણા છે. પશ્ચાદ્ ભૂમિકાઃ દેશમાં કૌશલ્ય ધરાવતી માનવશક્તિ વિકસાવવા માટે એપ્રેન્ટિસશીપ તાલીમ સૌથી અસરકારક રસ્તાઓમાંનો એક રસ્તો ગણાય છે. તેમાં ઉદ્યોગ આધારિત, પ્રેક્ટિસ આધારિત, અસરકારક અને કાર્યક્ષમ ઔપચારિક તાલીમ અપાય છે. પ્રધાનમંત્રી દ્વારા શરૂ કરવામાં આવેલી નેશનલ પોલિસી ઑફ સ્કિલ ડેવલપમેન્ટ એન્ડ એન્ટરપ્રિન્યોરશીપ, 2015 હેઠળ ભારતમાં કુશળ માનવશક્તિના સર્જન માટે એપ્રેન્ટિસશીપને ચાવીરૂપ ઘટકોમાંના એક ઘટક તરીકે ધ્યાન કેન્દ્રીત કરાયું છે. હાલની યોજનાનું ધ્યેય પણ નેશનલ પોલિસી, 2015માં દર્શાવવામાં આવેલા ધ્યેયો હાંસલ કરવાનું જ છે. નીતિ હેઠળ વર્ષ 2020-20 સુધીમાં દેશમાં રોજગારની તકોમાં દસ ગણો વધારો કરવા માટે એમએસએમઈ સહિતના ઉદ્યોગો સાથે સક્રિયપણે કાર્યરત બનવાનું નક્કી કરાયું છે.
બાબા બંદા સિંઘ બહાદુરજીની 300મી શહીદ જયંતિના ઉપક્રમે આયોજિત કાર્યક્રમમાં પ્રધાનમંત્રી હાજરી આપશે

પ્રધાનમંત્રી શ્રી નરેન્દ્ર મોદી રવિવારે નવી દિલ્હીમાં બાબા બંદા સિંઘ બહાદુરજીની 300મી શહીદ જયંતિના ઉજવણીના ઉપક્રમે આયોજિત એક સ્મારક કાર્યક્રમમાં હાજરી આપશે. આ કાર્યક્રમમાં પ્રધાનમંત્રી શહીદ જયંતિના અવસર પર બાબા બંદા સિંઘ બહાદુરજી પર એક પુસ્તક અને સ્મૃતિચિહ્નનું લોકાપર્ણ કરશે. આ કાર્યક્રમમાં પંજાબના મુખ્યમંત્રી શ્રી પ્રકાશસિંહ બાદલ ઉપસ્થિત રહેશે. તેમાં બાબા બંદા સિંઘ બહાદુરજીની યાદમાં તાજેતરમાં બહાર પાડવામાં આવેલો સ્મારક સિક્કો પ્રધાનમંત્રી અને પંજાબના મુખ્યમંત્રીને ભેટ આપવામાં આવશે. પ્રધાનમંત્રી આ કાર્યક્રમમાં ઉપસ્થિત લોકોને સંબોધશે. ઉપરાંત આ કાર્યક્રમમાં બાબા બંદા સિંઘ બહાદુરજીને કાવ્યાત્મક શ્રદ્ધાંજલી અર્પણ કરવામાં આવશે.
15 ટકા ભરપાઈ યોજના અંતર્ગત દાળોની આયાત અને ઘરેલું બજારમાં વેચાણ માટે નાફેડ, પીઈસી, એસટીસી અને એમએમટીસીને થયેલા નુકસાનની ભરપાઈ

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળે ખાદ્ય, સાર્વજનિક વિતરણ અને ગ્રાહક બાબતોના મંત્રાલયના એ પ્રસ્તાવને મંજુરી આપી દીધી છે, જેમાં રાષ્ટ્રીય કૃષિ સહકારિતા માર્કેટિંગ મહાસંઘ (નાફેડ), પ્રોજેક્ટ એન્ડ ઇક્વિપમેન્ટ કોર્પોરેશન (પીઈસી), સ્ટેટ ટ્રેડીંગ કોર્પોરેશન (એસટીસી) અને મેટલ્સ એન્ડ મિનરલ્સ ટ્રેડીંગ કોર્પોરેશન (એમએમટીસી)ને વર્ષ 2006-2011 દરમિયાન દાળોની આયાતમાં થયેલા નુકસાન માટે 113.40 કરોડ રૂપિયાની ભરપાઈ કરવાની વાત કરવામાં આવી હતી. આ ફાળવણી યોજના બંધ થવાના 6 માસ બાદ દાળોના વેચાણમાં થયેલા નુકસાન ઉપરાંતની છે. આવું કરવાથી ભાવો ઓછા કરવાની દિશામાં કેન્દ્રીય સાર્વજનિક ક્ષેત્રના ઉપક્રમોને મદદ મળશે. ગ્રાહકોને છૂટક વેચાણ સુનિશ્ચિત કરવા માટે કેન્દ્રીય પીએસયુ એમએમટીસી દ્વારા 5000 ટન તૂવેર દાળ અને 5000 ટન અડદ દાળની આયાતનો નિર્ણય લેવાયો છે. આયાતી દાળનું પહેલું કન્સાઇન્મન્ટ 5 સપ્ટેમ્બર,2015 સુધીમાં મુંબઈ પહોચી જશે. કેન્દ્ર સરકારે જરૂરી વસ્તુઓ, ખાસ કરીને દાળો અને ડુંગળીની ઉપલબ્ધતા વધારવા અને તેના ભાવો પર નિયંત્રણ મેળવવા માટે ઘણા પગલા ભર્યા છે. દાળોની સ્ટોક સીમા નક્કી કરવા માટે રાજ્યોને અધિકાર આપવામાં આવ્યો છે. કાબુલી ચણા, ઓર્ગેનિક દાળો અને મસુરને છોડીને અન્ય બધી દાળોની નિકાસ પર પ્રતિબંધ છે. આ ઉપરાંત દાળોની આયાત પર શુલ્ક શૂન્ય છે.
પ્રધાનમંત્રીએ ઓડિશાના લોકોને નુઆખાઈ જુહારના પર્વ પર શુભકામના પાઠવી

પ્રધાનમંત્રી શ્રી નરેન્દ્ર મોદીએ ઓડિશાના લોકોને નુઆખાઈ જુહારના પર્વ પર શુભકામના પાઠવી હતી. પ્રધાનમંત્રીએ કહ્યું હતું કે, “નુઆખાઈ જુહાર ! ઓડિયા મિત્રોને નુઆખાઈના તહેવાર પર શુભકામનાઓ. આ તહેવાર દરેકના જીવનમાં આનંદ અને સમૃદ્ધિ લાવે એવી શુભકામના.”
પ્રધાનમંત્રીની કુઆલાલમ્પુરમાં બેઠકો-23 નવેમ્બર,2015

પ્રધાનમંત્રી શ્રી નરેન્દ્ર મોદીએ આજે મલેશિયાના પ્રધાનમંત્રી શ્રી દાતો મોહમ્મદ નજીબ બીન તુન અબ્દુલ રઝાક સાથે દ્વિપક્ષીય મંત્રણા કરી હતી. આમંત્રણ પછી પ્રધાનમંત્રીએ એક સંયુકત નિવેદનમાં બન્ને દેશો વચ્ચે, સાગરી સલામતીને વધુ વિકસાવવી તેમજ આપણા પ્રદેશમાં આપત્તિના મુકાબલાની વ્યવસ્થાને વધુ સુદ્રઢ કરવાની સાથોસાથ, સંરક્ષણ ક્ષેત્રે વધુ મજબૂત સહકાર માટે અનુરોધ કર્યો હતો. બન્ને નેતાઓએ કુઆલાલમ્પુરમાં લિટલ ઈન્ડિયા ખાતે તોરણ ગેટનું સંયુકત રીતે ઉદધાટન કર્યુ હતું. આ ગેટ સાંચી સ્તુપ ખાતેના તોરણગેટની પ્રેરણાથી બંધાયો છે. આ પ્રસંગે બોલતાં પ્રધાનમંત્રીએ કહ્યું હતું કે એમની મલેશિયાની મુલાકાત દરમ્યાન ઘણી ઐતિહાસિક ઘટનાઓએ આકાર લીધો છે અને તોરણ ગેટનું સંયુકત રીતે થયેલું ઉદધાટન એમાની એક ઘટના છે. એમણે કહ્યું હતુ કે આ પ્રવેશદ્વાર માત્ર એક સ્થાપત્ય નથી પણ બે દેશો વચ્ચેનું એક જોડાણ છે, જે આપણા સાંસ્કૃતિક સંબંધો છતાં કરે છે. પ્રધાનમંત્રીએ ભગવાન બુદ્ધને યાદ કરતાં કહ્યું હતું કે એમણે સદીઓ પૂર્વે સમગ્ર એશિયામાં એમનો શાંતિનો સંદેશો આપ્યો હતો. પ્રધાનમંત્રીએ મલેશિયા સાથેના આર્થિક સંબંધોને વધુ મજબૂત બનાવવા મલેશિયાના કોર્પોરેટ ક્ષેત્રના અગ્રણીઓ સાથે વિચારવિર્મશ કર્યો હતો. પ્રધાનમંત્રીએ જણાવ્યું હતું કે આજે ભારતનું અર્થતંત્ર વિશ્વભરમાં સૌથી ઝડપથી વિકસતું અર્થતંત્ર છે અને સ્થિર રાજકીય વ્યવસ્થાની સાથે ભારત મૂડી રોકાણ માટે વ્યાપક અવકાશ પૂરો પાડે છે. પ્રધાનમંત્રીએ કહ્યું કે, મલેશિયાના કંપની ક્ષેત્રના સીઈઓ ભારતને જે ક્ષેત્રમાં મદદની જરૂર છે એ ક્ષેત્રોમાં અનુભવ અને નિષ્ણાતી જ્ઞાન ધરાવે છે. આમ એક સંપૂર્ણ એવો સુંદર સુમેળ સર્જાયો છે. મલેશિયાના સીઈઓએ વાતચીત દરમ્યાન ભારતમાં ફૂડ પ્રોસેસીંગ, ઓઈલ અને ગેસ અને વિમાનવ્યવહાર ક્ષેત્રોમાં રસ દર્શાવ્યો હતો.
સંસદના શિયાળુ સત્ર 2021 પહેલા મીડિયાને પ્રધાનમંત્રીના નિવેદનનો મૂળપાઠ

નમસ્તે મિત્રો, સંસદનું આ સત્ર ઘણું મહત્વનું છે. દેશ આઝાદીનો અમૃત ઉત્સવ મનાવી રહ્યો છે. ભારતમાં ચારેય દિશામાંથી આઝાદીના અમૃત ઉત્સવના ઉદ્દેશ્યથી રચનાત્મક, સકારાત્મક, જનહિત માટે, રાષ્ટ્રહિત માટે, સામાન્ય નાગરિકો અનેક કાર્યક્રમો કરી રહ્યા છે, પગલાં લઈ રહ્યા છે, અને સપના સાકાર કરી રહ્યા છે. સ્વાતંત્ર્ય સેનાનીઓએ સપનું જોયું હતું, જેને સાકાર કરવા સામાન્ય નાગરિક પણ આ દેશની કોઈને કોઈ જવાબદારી નિભાવવાનો પ્રયાસ કરી રહ્યો છે. આ સમાચાર પોતે જ ભારતના ઉજ્જવળ ભવિષ્ય માટે એક સારા સંકેત છે. અમે ગઈકાલે જોયું. તાજેતરમાં બંધારણ દિવસે પણ સમગ્ર દેશે એક નવા ઠરાવ સાથે બંધારણની ભાવનાને પરિપૂર્ણ કરવાની દરેકની જવાબદારીનો ઠરાવ કર્યો છે. ભારતની સંસદનું આ સત્ર અને આવનારું સત્ર પણ દેશપ્રેમીઓની ભાવનાનું હતું. આઝાદી, આઝાદીના અમૃત પર્વની ભાવના, તે ભાવના પ્રમાણે સંસદમાં પણ દેશના હિતમાં, દેશની પ્રગતિ માટે ચર્ચા કરવી જોઈએ. દેશની પ્રગતિ માટે માર્ગો શોધો, નવા માર્ગો શોધો અને આ માટે આ સત્ર વિચારોથી સમૃદ્ધ હોવું જોઈએ, દૂરોગામી અસર સાથે હકારાત્મક નિર્ણય લેવો જોઈએ. હું આશા રાખું છું કે ભવિષ્યમાં સંસદ કેવી રીતે ચલાવવામાં આવે છે, યોગદાનને તે માપદંડ પર કેટલી સારી રીતે તોલવામાં આવે છે, તે નહીં કે કોણે બળથી સંસદનું સત્ર અટકાવ્યું છે, આ માપદંડ ન હોઈ શકે. સંસદે કેટલા કલાક કામ કર્યું, કેટલું સકારાત્મક કામ થયું તેનો માપદંડ હશે. અમે ઈચ્છીએ છીએ કે સરકાર દરેક વિષય પર ચર્ચા કરવા તૈયાર છે, ખુલ્લી ચર્ચા કરવા તૈયાર છે. સરકાર દરેક સવાલનો જવાબ આપવા તૈયાર છે અને આઝાદીના અમૃત પર્વમાં અમે પણ ઈચ્છીએ છીએ કે સંસદમાં પ્રશ્ન થાય, સંસદમાં શાંતિ રહે. અમે ઈચ્છીએ છીએ કે સંસદમાં સરકારની નીતિઓ વિરુદ્ધ અવાજ તેટલો જ બુલંદ હોવો જોઈએ, પરંતુ સંસદની ગરિમા, સ્પીકરની ગરિમા, ખુરશીની ગરિમાને ધ્યાનમાં રાખીને આપણે તે જ કરવું જોઈએ જે આવનારા દિવસોમાં દેશની યુવા પેઢીને કામ આવે. છેલ્લી સત્ર બાદ, કોરોનાની ગંભીર પરિસ્થિતિમાં પણ, દેશે કોરોના રસીના 100 કરોડથી વધુ ડોઝ આપ્યા છે અને હવે આપણે 150 કરોડ તરફ ઝડપથી આગળ વધી રહ્યા છીએ. નવા વેરિઅન્ટના સમાચાર પણ આપણને વધુ સતર્ક અને સજાગ બનાવે છે. હું સંસદના તમામ સભ્યોને પણ સતર્ક રહેવા વિનંતી કરું છું. હું આપ સૌ મિત્રોને પણ સતર્ક રહેવા વિનંતી કરું છું. કારણ કે સંકટની આ ઘડીમાં આપ સૌનું શ્રેષ્ઠ સ્વાસ્થ્ય, દેશવાસીઓનું શ્રેષ્ઠ સ્વાસ્થ્ય અમારી પ્રાથમિકતા છે. આ કોરોના કાળના સંકટમાં દેશના 80 કરોડથી વધુ નાગરિકોને વધુ તકલીફ ન પડે, તેથી પ્રધાનમંત્રી ગરીબ કલ્યાણ યોજના દ્વારા મફતમાં અનાજ આપવાની યોજના ચાલી રહી છે. હવે તે માર્ચ 2022 સુધી આગળ વધારવામાં આવી છે. લગભગ બે લાખ 60 હજાર કરોડ રૂપિયાના ખર્ચે 80 કરોડથી વધુ દેશવાસીઓ ગરીબોના ઘરનો ચૂલો સળગતા રહેવાની ચિંતા રાખવામાં આવી છે. હું આશા રાખું છું કે આ સત્રમાં આપણે દેશના હિતમાં ઝડપથી નિર્ણયો લઈએ અને સાથે મળીને કરીએ. જેઓ સામાન્ય માણસની ઈચ્છાઓ અને અપેક્ષાઓ પૂરી કરે તેવા નિર્ણયો કરીએ. એવી મારી અપેક્ષા છે. તમારો ખૂબ ખૂબ આભાર.
પ્રધાનમંત્રીએ દેશનાં વિસ્તારોમાં થયેલી હિંસાની ઘટનાઓને વખોડી કાઢી

પ્રધાનમંત્રી શ્રી નરેન્દ્ર મોદીએ દેશનાં વિસ્તારોમાં થયેલી હિંસાની ઘટનાઓને વખોડી કાઢી છે. પ્રધાનમંત્રીએ કહ્યું હતું કે, “આજે થયેલી હિંસાની ઘટનાઓ અતિ દુઃખદ છે. હું હિંસાને વખોડી કાઢું છું અને દરેકને શાંતિ જાળવવા અપીલ કરું છું. કાયદો અને વ્યવસ્થાની સ્થિતિ પર બરોબર નજર રાખવામાં આવી રહી છે. મેં એનએસએ અને ગૃહ સચિવ સાથે સ્થિતિની સમીક્ષા કરી હતી. સ્થિતિસંજોગો થાળે પાડવા અને જરૂરી શક્ય તમામ સહાય પ્રદાન કરવા અધિકારીઓને સતત કામ કરવા અનુરોધ કર્યો છે.”